བོད་ཀྱི་གནའ་རབས་ཀྱི་ལོ་རྒྱུས་བསྟན་བཅོས་རྣམས་སུ་རྒྱལ་བློན་གྱི་མཛད་པ་སོགས་འགྲོ་བ་མིའི་ཚུལ་ལས་རིང་དུ་འདས་ཏེ་ལྷ་སྒྲུང་ལྟ་བུར་བྲིས་པ་མང་བ་དང་།མི་ལོ་བརྒྱ་ཕྲག་དུ་མའི་རིང་གི་བཤད་ལུགས་བཤད་རྒྱུན་དེ་དག་ཀུན་གྱི་ཡིད་ལ་འཇགས་ཤིང་གོམས་པར་གྱུར་ཡོད།བག་ཆགས་དེའི་དབང་གིས་དེང་དུས་སུ་ཏུན་ཧོང་གི་ཡིག་རྙིང་དང་དཔྱད་གཞི་ཡིག་རིགས་གཞན་དག་ལ་བརྟེན་ནས་མིའི་ལོ་རྒྱུས་འཆད་དུས་སུ་སྐྱེ་བོ་ཁག་ཅིག་གི་བློ་ངོར་མི་བདེ་བའི་གནས་ཚུལ་བྱུང་དང་འབྱུང་གིན་ཡོད།ལ་ལ་སྔོན་གྱི་བཤད་སྟངས་རྙིང་པ་ཁག་ཅིག་ལ་བློ་དོགས་སྐྱེ་བཞིན་ཡོད་ཀྱང་།དེ་དག་མ་ཎི་བཀའ་འབུམ་དང་།རྒྱལ་དབང་ལྔ་པ་སོགས་སྔོན་གྱི་སྐྱེས་ཆེན་དམ་པ་ཚོའི་གསུང་ལས་བྱུང་བས་ཡང་དག་མིན་གྱི་ཐད་ནས་དགག་གཞག་སྤྲོ་མི་འདོད་པའམ་མི་ཕོད་པར་བཏང་སྙོམས་སུ་འཇོག་གི་ཡོད།བོད་ཀྱི་ལོ་རྒྱུས་གླེང་བའི་གཏམ་གྱིས་མཚོན་པའི་དེང་རབས་ཀྱི་དེབ་ཐེར་ཁག་ཅིག་ཏུ་མི་ཉིད་མིའི་སར་བཞག་སྟེ་ལོ་རྒྱུས་འཆད་པའི་དེང་རབས་ཀྱི་ལོ་རྒྱུས་རྩོམ་སྟངས་ལྷུར་བླངས་པ་དང་།ཁུངས་ཐུབ་པའི་དཔྱད་གཞི་ཡིག་རིགས་འདྲ་མིན་སྣ་ཚོགས་དང་གནའ་དཔྱོད་རིག་པ་སོགས་ལ་བརྟེན་ནས་དཔྱད་པ་གཏོང་སྟངས་ལག་ལེན་དུ་བཏབ་ཡོད།ལོ་རྒྱུས་རིག་པའི་ཐད་ཀྱི་ལྟ་སྟངས་དང་།རྣམ་འགྱུར་དང་།ལག་ལེན་དེ་འདྲ་ནི་བོད་ཀྱི་ལོ་རྒྱུས་རིག་པར་མཚོན་ན་འཕེལ་རྒྱས་ཆེན་པོ་ཞིག་ཏུ་བརྗོད་རུང་ངོ་།།